El que disposa el títol X d'aquesta Llei no és aplicable als crèdits de dret públic per a la gestió recaptadora dels quals sigui aplicable el que disposen la Llei 58/2003, de 17 de desembre, general tributària, la Llei 47/2003, de 26 de novembre, general pressupostària, o el Reial decret legislatiu 1/1994, de 20 de juny, pel qual s'aprova el Text refós de la Llei general de la Seguretat Social.
El deutor persona natural o jurídica a què es refereix l'article 231 que tingui deutes dels previstos a l'apartat anterior, una vegada admesa la sol·licitud d'acord extrajudicial de pagaments que regula l'article 232, ha de sol·licitar a l'Administració pública competent un ajornament o fraccionament de pagament comprensiu dels deutes que, en aquesta data, estiguin pendents d'ingrés, sempre que no tingui previst fer-ho dins el termini que estableix la normativa aplicable.
Si es tracta de deutes amb la Hisenda pública, la tramitació de les sol·licituds d'ajornament o fraccionament a què es refereix l'apartat anterior es regeix pel que disposen la Llei general tributària i la seva normativa de desplegament, amb les especialitats següents:
a ) L'acord de resolució de l'ajornament o fraccionament només es pot dictar quan l'acord extrajudicial de pagaments hagi estat formalitzat.
No obstant això, és possible emetre resolució abans de la concurrència d'aquesta circumstància si transcorren tres mesos des de la presentació de la sol·licitud sense que s'hagi publicat en el Butlletí Oficial de l'Estat l'existència d'aquest acord o se'n declara el concurs.
b ) L'acord de concessió de l'ajornament o fraccionament, llevat que motius de quantia discrecionalment apreciats per l'Administració determinin el contrari, té com a referència temporal màxima la que preveu l'acord extrajudicial de pagaments, per bé que la periodicitat dels terminis pot ser diferent.
Els ajornaments i fraccionaments de pagament concedits al seu moment i vigents a la data de presentació de la sol·licitud d'ajornament o fraccionament a què es refereix l'apartat 2 anterior continuen tenint efectes plens, sense perjudici de les peticions de modificació en les condicions que es puguin presentar, cas en què els deutes a què es refereixin s'han d'incorporar a aquesta sol·licitud.
En tots els casos s'han d'incorporar a la sol·licitud d'ajornament o fraccionament els deutes que a la data de presentació d'aquesta estiguin inclosos en sol·licituds pendents de resolució.
Si es tracta de deutes amb la Seguretat Social, la tramitació de les sol·licituds d'ajornament o fraccionament a què es refereix l'apartat 2 anterior es regeix pel que disposen el Text refós de la Llei de la Seguretat Social i la seva normativa de desplegament, amb les especialitats següents:
a ) L'acord de resolució de l'ajornament només es pot dictar quan l'acord extrajudicial de pagaments hagi estat formalitzat.
No obstant això, és possible emetre resolució abans que es doni aquesta circumstància si transcorren tres mesos des de la presentació de la sol·licitud sense que s'hagi publicat en el Butlletí Oficial de l'Estat l'existència de l'acord o es declara el concurs.
b ) L'acord de concessió de l'ajornament, llevat que motius de quantia discrecionalment apreciats per l'Administració determinin el contrari, té com a referència temporal màxima la que prevegi a l'acord extrajudicial de pagaments, per bé que la periodicitat dels terminis pot ser diferent.
En cas que el subjecte responsable tingui ajornament de pagament vigent en la data de la presentació de la sol·licitud de l'acord extrajudicial, aquest continua tenint plens efectes, sense perjudici de les reconsideracions o modificacions que es puguin sol·licitar a l'efecte d'incloure en l'ajornament algun període de deute corrent o d'alterar alguna de les condicions d'amortització, respectivament.